32012D0482
L 226/5
SLUŽBENI LIST EUROPSKE UNIJE
20.08.2012.
PROVEDBENA ODLUKA KOMISIJE
od 20. kolovoza 2012.
o izmjeni Odluke 2002/994/EZ o određenim zaštitnim mjerama u vezi s proizvodima životinjskog podrijetla uvezenim iz Kine
(priopćena pod brojem dokumenta C(2012) 5753)
(Tekst značajan za EGP)
(2012/482/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 22. stavak 6.,
budući da:
(1)
Odluka Komisije 2002/994/EZ od 20. prosinca 2002. o određenim zaštitnim mjerama u vezi s proizvodima životinjskog podrijetla uvezenim iz Kine (2) primjenjuje se na sve proizvode životinjskog podrijetla uvezene iz Kine, a namijenjeni su prehrani ljudi ili prehrani životinja.
(2)
Prema članku 3. te Odluke, države članice trebaju odobriti uvoz proizvoda navedenih u dijelu II. Priloga toj Odluci, uz koje je priložena deklaracija kineskog nadležnog tijela u kojoj se navodi da je svaka pošiljka prije slanja podvrgnuta kemijskoj pretrazi kako bi se osiguralo da predmetni proizvodi ne predstavljaju opasnost za ljudsko zdravlje. Tu pretragu treba provesti ponajprije kako bi se otkrila prisutnost kloramfenikola i nitrofurana i njegovih metabolita.
(3)
Kinesko nadležno tijelo predvidjelo je prikladan plan praćenja ostataka za med namijenjen izvozu u Uniju. Taj je plan odobren Odlukom Komisije 2011/163/EU od 16. ožujka 2011. o odobravanju planova koje su podnijele treće zemlje u skladu s člankom 29. Direktive Vijeća 96/23/EZ (3).
(4)
Popis iz dijela II. Priloga Odluci 2002/994/EZ trenutačno obuhvaća med i matičnu mliječ. Propolis i pčelinje saće su proizvodi koji također potječu iz pčelarstva i s obzirom na specifikacije vezane uz proizvodni proces tih životinjskih proizvoda, oni predstavljaju najmanju moguću opasnost za zdravlje životinja i ljudi. Osim toga, plan praćenja ostataka za med namijenjen izvozu koji podnosi Kina i koji je odobren Odlukom 2011/163/EU daje prikladna sigurnosna jamstva za te proizvode. Zbog toga bi propolis i pčelinje saće trebalo uključiti u popis proizvoda koji su navedeni u dijelu II. Priloga Odluci 2002/994/EZ i tu bi Odluku trebalo izmijeniti na odgovarajući način.
(5)
Mjere predviđene ovom Odlukom su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
U dijelu II. Priloga Odluci 2002/994/EZ dodaje se sljedeća alineja:
„-
propolis i pčelinje saće”.
Članak 2.
Ova je Odluka upućena državama članicama.
Sastavljeno u Bruxellesu 20. kolovoza 2012.